Les persones afiliades a la Seguretat Social pugen un 1.34% en el mes de setembre en el municipi de Sagunt
17 d’octubre 2017

![Imagen 1](/media/5pbdobg0/c_quico-fernandez.jpg)

El nombre de persones afiliades a la Seguretat Social va pujar un 1.34% durant el passat mes de setembre, tal com mostren les dades del Ministeri d'Ocupació i Seguretat Social, ja que ha crescut en 683 persones en l'últim any, en passar de 15.018 de setembre de 2016 a les 15.701 persones al setembre de 2017.

Pel que fa als números de l'atur, l'última dada coneguda de setembre de 2017 és de 5.104 persones aturades en el nostre municipi, que comparant-ho amb el mateix mes de l'any 2016 (5.687 persones), deixa entreveure una baixada de 583 persones sense treball respecte a l'any passat.

En este sentit, l'alcalde de Sagunt, Quico Fernández ha declarat que “**sempre és satisfactori donar bones notícies respecte a l'ocupació, que sens dubte és la principal preocupació del nostre govern i m'imagine que de la majoria de governs. Especialment quan venim d'una situació de crisi i d'augment de la desocupació de manera dramàtica. Cal tenir en compte que aproximadament un terç dels ciutadans valencians, i per tant també de la nostra ciutat, es troben o bé per sota del límit de la pobresa o bé en risc d'exclusió. Estes són dades que també s'estan publicant estos dies**”.

Si es compara l'última dada de setembre amb el mes immediatament anterior, es pot observar que dels 15.494 afiliats d'agost s'ha crescut l'1.34% indicat, que situa la taxa de afiliació en els 15.701. Per sectors, romanen més o menys estabilitzats el del Mar, el de les Empleades de la Llar i el dels Autònoms, mentre que puja el Règim General i l'Agrari.

![](/media/yynb30co/67_c_datos-afiliacion-a-la-ss-en-sagunto-septiembre-2016-y-2017.jpg)  
  

Quico Fernández ha assenyalat que “**tots els esforços de la nostra gestió municipal van encaminats a la creació d'ocupació. I la veritat és que, a pesar que hi ha molts projectes que encara no s'han materialitzat, les dades són positives, perquè estan augmentant el número d'empleats i d'afiliats a la Seguretat Social durant el mes de setembre, que és un mes normalment negatiu perquè venim d'un estiu on es genera molta ocupació en l'hostaleria i per tant al setembre que solen baixar els afiliats, en este cas ha sigut positiu**”.

El desglossament de les últimes dades de l'atur indica que este afecta més a les dones que als hòmens. En el municipi hi ha registrats 204 hòmens aturats menors de 25 anys; 866 d'entre 25 i 44 anys i 1.172 de més de 45 anys. Quant a les dones, hi ha 172 aturades menors de 25 anys, 1.428 d'entre 25 i 44 anys i 1.262 de més de 45 anys.

Per sectors, hi ha 167 persones aturades en agricultura, 532 en indústria, 454 en la construcció, 3.577 en el sector serveis i 374 sense ocupació anterior.

Respecte a les més de 600 noves persones respecte a l'any passat que han sigut inscrites en la Seguretat Social, l'alcalde ha destacat: “**Jo crec que, independentment dels canvis en el cicle econòmic els quals no es poden obviar, no estem ja en eixe període anterior de la crisi, l'aposta que s'està fent per part del govern valencià en general i molt especialment per part de la nostra ciutat en el que és l'economia productiva, és a dir, en les inversions, en els projectes que generen ocupació, està donant fruits. És igual que siga el sector de la indústria, el sector dels serveis o qualsevol un altre sector**”.

Finalment, l'alcalde de Sagunt ha apuntat que “**intentarem tindre les condicions per a arribar a unes quotes d'ocupació anteriors a la crisi, i crec que anem pel bon camí, i ara que ja estem gestionant les llicències de les empreses que van a instal·lar-se en Parc Sagunt i en Camí la Mar, i també d'una manera important en els sectors comercials, crec que les expectatives en els pròxims mesos i anys són molt positives. Continuarem treballant dia en dia per a poder atraure més empreses que generen treball i que, per tant, ens porten a un model de ciutat que és el que nosaltres volem, un model cohesionat, de justícia social, per això evidentment no deixem de costat tots els plans d'ocupació que fa el mateix ajuntament i totes les polítiques socials destinades a reduir l'impacte de les desigualtats que ha generat el sistema en el nostre país i en la nostra ciutat**”.​

**![](/media/cgbmqc4v/67_c_datos-paro-registrado-septiembre-2016-y-2017.jpg)  
**

*   [](http://www.facebook.com/sharer.php?u=https://aytosagunto.es/va/actualitat/les-persones-afiliades-a-la-seguretat-social-pugen-un-1-34-en-el-mes-de-setembre-en-el-municipi-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/les-persones-afiliades-a-la-seguretat-social-pugen-un-1-34-en-el-mes-de-setembre-en-el-municipi-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-persones-afiliades-a-la-seguretat-social-pugen-un-1-34-en-el-mes-de-setembre-en-el-municipi-de-sagunt/ "Linked In")
*   [](mailto:?body=https://aytosagunto.es/va/actualitat/les-persones-afiliades-a-la-seguretat-social-pugen-un-1-34-en-el-mes-de-setembre-en-el-municipi-de-sagunt/)